“Ә нишләп Касатоновтың үҙе түгел, ваҡиғала ҡатнашмаған һөйәркәһе?..” — Ғәзиздең башы зиңкеп китте. Күп тә үтмәне, ошондай уҡ хәл район үҙәгендә ҡабатланды. Ольга исемле ҡатынды ҙур ҡара эт ботарлап ҡасҡан. Ольга Касатоновтың төҙөлөш компанияһында водитель булып эшләгән Вадимдың ҡатыны булып сыҡты. Район үҙәгендә паника башланды. Булмаған хәл! Этте полиция хеҙмәткәрҙәре ҡасаба буйлап та, тирә-яҡ урманды һөҙөп эҙләп тә таба алманы. Хәбәр Ғәзиздәрҙең район ҡасабаһына алыҫ булмаған ауыл кешеләрен дә хафаға һалды. Ул ниндәй эт икән ул? Тәүбә-тәүбә! Кискеһен урамға сығыу ҙа ҡурҡыныс! Аҙна үттеме-юҡмы, ауылдаштары Илгиздең улын баҫтырған теге эт. Йылғыр, спортсмен малай ихаталарына инә һалып, ҡапҡаһына бик һалып өлгөргән. Ҡара эт иһә абалап-абалап ҡоймаға һикергеләгән, мылтыҡ тотоп килеп сыҡҡан Илгизде күреп, ҡасып киткән. Халыҡ йәнә геүелдәп китте. Нишләп атып ала алмайҙар шул этте? Байтаҡ ир-ат күмәге йыйылышып, районды айҡап йөрөнө, туғай, һаҙлыҡ тирәләре ҡалманы. Эт юҡ!..